Zagreb, 12. lipnja 2019.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 104. stavka 1. Zakona o općem upravnom postupku („Narodne novine“, broj 47/09.) i članka 30. stavka 1. podstavka 2. i 8. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI) dana 12. lipnja 2019.g. donosi sljedeći:

**ISPRAVAK ODLUKE**

**Ispravlja se Odluka Povjerenstva broj: 711-I-830-P-416-17/19-07-8 od 8. veljače 2019. g. u predmetu dužnosnika Milana Bandića, gradonačelnika Grada Zagreba, na način da se u točki II. izreke navedene Odluke, u 2. retku, broj: „2017.“ zamjenjuje brojem: „2016.“.**

**O b r a z l o ž e n j e**

Povjerenstvo je na 38. sjednici održanoj 8. veljače 2019.g. donijelo Odluku broj: 711-I-830-P-416-17/19-07-8 kojom je u točki II. izreke utvrđeno da je donošenjem Zaključka o korištenju sredstava, KLASA: 402-09/16-06/498, URBROJ: 251-03-02-16-2 od 14. srpnja 2017.g. kojim se trgovačkom društvu Hanza Media d.o.o., u kojem je udjele u vlasništvu imao Marijan Hanžeković, koji je s dužnosnikom u odnosu zavisnosti, odobrava korištenje 360.000,00 kn u svrhu sufinanciranja izdavanja tjednika Zagreb Times, dužnosnik Milan Bandić zlouporabio posebna prava koja proizlaze iz obnašanja dužnosti gradonačelnika Grada Zagreba, čime je počinio povredu članka 7. točke c) ZSSI-a.

Prilikom izrade pisanog otpravka navedene Odluke došlo je do pogreške u pisanju datuma s obzirom da je Zaključak o korištenju sredstava KLASA: 402-09/16-06/498, URBROJ: 251-03-02-16-2 kojim se trgovačkom društvu Hanza Media d.o.o. dodjeljuju sredstva u iznosu od 360.000,00 kn donesen dana 14. srpnja 2016.g., a ne na isti dan 2017.g., što nesporno proizlazi iz samog Zaključka koji čini dio spisa predmeta.

Člankom 104. stavcima 1. i 2. Zakona o općem upravnom postupku („Narodne novine“, 47/15., u daljnjem tekstu: ZUP) propisano je da javnopravno tijelo može rješenjem ispraviti pogreške u imenima ili brojevima, pisanju ili računanju te druge očite netočnosti u rješenju koje je donijelo ili u njegovim ovjerenim prijepisima. Ispravak pogreške proizvodi pravni učinak od dana od kojeg proizvodi pravni učinak rješenje koje se ispravlja.

Slijedom navedenog, učinjenu pogrešku u pisanju trebalo je ispraviti te je Povjerenstvo donijelo odluku kako je navedeno u izreci ovoga akta.

PRESJEDNICA POVJERENSTVA

Nataša Novaković, dipl.iur.

Dostaviti:

1. Dužnosniku Milanu Bandiću, putem punomoćnika, odvjetnika Petra Barbarića

2. Objava na internetskoj stranici Povjerenstva

3. Pismohrana